Nu kræver det nordjyske folketingsmedlem Preben Bang Henriksen (V), at Rigsrevisionen skal kulegrave hele forløbet omkring den ødelagte broklap. Det skriver NORDJYSKE Stiftstidende. Kravet skyldes blandt andet, at Banedanmark endnu ikke vil oplyse en dato for, hvornår der igen kan køre tog over broen. Den administrerende direktør i Banedanmark, Jesper Hansen, lader gennem sin presserådgiver forstå, at han ikke vil udtale sig om sagen, og rådgiver Erik Lorentz Larsen oplyser, at Banedanmark på nuværende tidspunkt ikke kan sige, om der går uger eller måneder, før der igen er togforbindelse over Limfjorden. - At man her lige før ét års dagen ikke får en dato, hører jo slet ingen steder hjemme. Det kan simpelthen ikke passe, siger Preben Bang Henriksen til NORDJYSKE Stiftstidende. I henvendelsen til Rigsrevisionen kalder Preben Bang Henriksen meldingen fra Banedanmark for "fuldstændig urealistisk", og finder, at det "bestyrker mistanken om, at projektet såvel tidsmæssigt som økonomisk er helt ude af kontrol". Både Preben Bang Henriksen og Per Clausen (EL) vil have trafikministeren i samråd om sagen. De vil blandt andet have ministeren til at forholde sig til Banedanmarks manglende lyst til at fortælle, hvornår broen kan forventes færdig.

Opsummering:
Om mindre end tre uger er det et år siden, at jernbanebroen i Aalborg blev påsejlet, og siden har togtrafikken mellem Aalborg og Vendsyssel været afbrudt.